次韻監簿弟惠烏髭藥有詩
作者：許及之
朝代：宋

paragraphs: 漆城容可爲蔭室，髮白何由黑於漆。
但聞拔白成斑句，安得反老還童術。
嗟予同氣仍同心，憐我年侵雪更侵。
爾年少我尚餘紀，我髮縱禿當投簪。
頂如赤壺已無二，君有良方誠已試。
正使緇鬢猶能華，未免種鬚逢見戲。
我髮非病心合醫，心白髮白無已時。
欲將心來煩汝黑，且圖百問百不知。